ประเทศฟินแลนด์ - วิกิพีเดีย

# ประเทศฟินแลนด์

### จากวิกิพีเดีย สารานุกรมเสรี

เว็บย่อ: th.wikipedia.org/wiki/Finland

Suomen tasavalta
ซูโอเมน ตาซาวัลตา
Republiken Finland
เรพูบลิเคน ฟินแลนด์
สาธารณรัฐฟินแลนด์

ธงชาติ | ตราประจำชาติ

คำขวัญ: ไม่มี
เพลงชาติ: (ตามพฤตินัย) Maamme (ภาษาฟินแลนด์) / Vårt land (ภาษาสวีเดน)
เมืองหลวง | เฮลซิงกิ 60°10′N 24°56′E
เมืองใหญ่สุด | เฮลซิงกิ
ภาษาราชการ | ภาษาฟินแลนด์ และ ภาษาสวีเดน
รัฐบาล | ประชาธิปไตยแบบรัฐสภา
- ประธานาธิบดี | ตาเรีย ฮาโลเนน
- นายกรัฐมนตรี | มัตติ วันฮาเนน
ประกาศเอกราช | จากประเทศรัสเซีย
- ประกาศ | 6 ธันวาคม พ.ศ. 2460
- เป็นที่ยอมรับ | 3 มกราคม พ.ศ. 2461
เนื้อที่ - ทั้งหมด - พื้นน้ำ (%) | 338,145 กม.² (อันดับที่ 63) 130,558 ไมล์² 9.4%
ประชากร - 2549 ประมาณ - 2543 - ความหนาแน่น | 5,274,820[1] (อันดับที่ 112) 5,181,115 16/กม² (อันดับที่ 190) {{{population_densitymi²}}}/ไมล์²
GDP (PPP) - รวม - ต่อประชากร | 2548 ค่าประมาณ 171.7 พันล้านดอลลาร์[2] (อันดับที่ 52) 32,800 ดอลลาร์ (อันดับที่ 13)
HDI (2546) | 0.941 (อันดับที่ 13) – สูง
สกุลเงิน | ยูโร (€ €)1 (`EUR`)
เขตเวลา - ฤดูร้อน (DST) | EET (UTC+2) EEST (UTC+3)
รหัสอินเทอร์เน็ต | .fi2
รหัสโทรศัพท์ | `+358`
1 ก่อนพ.ศ. 2542: มาร์คคาฟินแลนด์ เงินยูโรเป็นหน่วยเงินของธนาคารตั้งแต่พ.ศ. 2542 มีอยู่ทั่วไปในพ.ศ. 2545 2 มีการใช้.euร่วมกับรัฐสมาชิกสหภาพยุโรปอื่นๆด้วย

สาธารณรัฐฟินแลนด์ (อังกฤษ: Republic of Finland ; ฟินแลนด์: Suomen tasavalta ; สวีเดน: Republiken Finland) เป็นประเทศในกลุ่มนอร์ดิก ตั้งอยู่ทางตะวันออกเฉียงเหนือของทวีปยุโรป เขตแดนด้านตะวันตกเฉียงใต้จรดทะเลบอลติก ทางด้านใต้จรดอ่าวฟินแลนด์ ทางตะวันตกจรดอ่าวบอทเนีย ประเทศฟินแลนด์มีชายแดนติดกับประเทศสวีเดน นอร์เวย์ และรัสเซีย สำหรับหมู่เกาะโอลันด์ (Åland) ที่อยู่ห่างจากชายฝั่งตะวันตกเฉียงใต้นั้น อยู่ภายใต้การปกครองของฟินแลนด์ แต่เป็นเขตปกครองตนเอง

ฟินแลนด์มีประชากรเพียง 5 ล้านคน ในพื้นที่ 330,000 ตารางกิโลเมตร นับว่ามีประชากรที่เบาบางมาก นั่นคือ มีความหนาแน่นในอันดับ 162 ของโลก แต่มีดัชนีการพัฒนามนุษย์ ตามสถิติของสหประชาชาติ พ.ศ. 2549 อยู่ในลำดับที่ 11[3]

ชื่อเรียกประเทศฟินแลนด์ในภาษาฟินแลนด์ คือ "ซูโอมิ" (Suomi) สำหรับคำว่า "ฟินแลนด์" (Finland) นั้นเป็นภาษาสวีเดน ส่วนในภาษาละติน เรียกว่า "เฟนเนีย" (Fennia)

ภาษาฟินแลนด์เป็นหนึ่งในภาษาราชการไม่กี่ภาษาของสหภาพยุโรป ที่ไม่ได้มีต้นกำเนิดเป็นกลุ่มภาษาอินโด-ยูโรเปียน ร่วมกับภาษาเอสโตเนีย ภาษาฮังการี และภาษามอลตา

## [แก้] ประวัติศาสตร์

### [แก้] ยุคก่อนประวัติศาสตร์

หลักฐานการตั้งรกรากในดินแดนประเทศฟินแลนด์ปัจจุบัน ย้อนกลับไปได้ถึงราว 8,000 ปีก่อนพุทธกาล หลังการสิ้นสุดลงของยุคน้ำแข็ง โดยคนกลุ่มแรกที่เข้ามาตั้งอาศัยอยู่น่าจะเป็นพวกล่าสัตว์-เก็บของป่า เริ่มมีการใช้เครื่องปั้นดินเผาในฟินแลนด์ราวเกือบห้าพันปีก่อนพุทธกาล[4] ในช่วงหนึ่งพันปีหลังจากนั้น ปรากฏการติดต่อและแลกเปลี่ยนกับยุโรปตอนเหนือ และเชื่อว่ามีการพูดภาษายูราลิกในฟินแลนด์แล้วในยุคนี้

ตั้งแต่ประมาณ 2,700 ปีก่อนพุทธกาล ดินแดนฟินแลนด์ได้รับอิทธิพลทางวัฒนธรรมจากทางใต้ของอ่าวฟินแลนด์ โดยเข้ามาทางตะวันตกเฉียงใต้ของฟินแลนด์ มีหลักฐานของเครื่องปั้นดินเผาที่มีลักษณะเฉพาะ ต่อมาในยุคสำริด พื้นที่ทางชายฝั่งของฟินแลนด์ได้รับอิทธิพลจากสแกนดิเนเวียและยุโรปกลาง ในขณะที่พื้นที่ที่อยู่ห่างจากทะเลเข้าไป ได้รับอิทธิพลการใช้สำริดมาจากทางตะวันออกมากกว่า[5]

ในพุทธศตวรรษที่ 5 พบว่ามีการค้าขายแลกเปลี่ยนกับสแกนดิเนเวียมากขึ้น และการค้นพบวัตถุแบบโรมันจากยุคนี้ด้วย ปรากฏการกล่าวถึงชาวฟินแลนด์ในเอกสารของชาวโรมันในช่วงกลางพุทธศตวรรษที่ 7[6]

### [แก้] ภายใต้การปกครองของสวีเดน

เชื่อกันว่าจุดเริ่มต้นของความเกี่ยวพันระหว่างสวีเดนกับฟินแลนด์เริ่มต้นในปี พ.ศ. 1698[7] ในสงครามเผยแผ่คริสตศาสนา ปลายพุทธศตวรรษที่ 18 เริ่มมีการตั้งเมืองขึ้นในทางตะวันตกเฉียงใต้ของประเทศที่โอโบ (Åbo) หรือตุรกุ(Turku) โดยตุรกุป็นหนึ่งในเมืองที่ใหญ่ที่สุดของราชอาณาจักรสวีเดนในยุคนั้น ในช่วงศตวรรษนี้ มีชาวสวีเดนจำนวนมากที่เข้ามาตั้งรกรากบริเวณชายฝั่งทางใต้และตะวันตกเฉียงเหนือ บนหมู่เกาะโอลันด์ และหมู่เกาะอื่น ๆ ใกล้เคียง ซึ่งทำให้ภาษาสวีเดนยังคงเป็นภาษาหลักของภูมิภาคนี้มาจนถึงปัจจุบัน นอกจากนี้ ภาษาสวีเดนได้กลายมาเป็นภาษาของชนชั้นสูงในภาคอื่น ๆ ของฟินแลนด์ในยุคนั้นด้วย

พ.ศ. 2093 กษัตริย์ของสวีเดน สมเด็จพระราชาธิบดีกุสตาฟที่ 1 ได้ทรงก่อตั้งเมืองเฮลซิงกิขึ้นในชื่อ "เฮลซิงฟอร์ส" (Helsingfors)[8] แต่เมืองนี้คงสภาพเป็นเพียงหมู่บ้านชาวประมงกว่าสองร้อยปี ชื่อเฮลซิงฟอร์สยังคงเป็นชื่อเมืองเฮลซิงกิในภาษาสวีเดนในปัจจุบัน

ดินแดนฟินแลนด์ถูกยึดครองโดยรัสเซียสองครั้งในพุทธศตวรรษที่ 23

การประชุมรัฐสภาครั้งแรก พ.ศ. 2449

### [แก้] ราชรัฐฟินแลนด์ ภายใต้จักรวรรดิรัสเซีย

พ.ศ. 2352 ในช่วงสงครามระหว่างสวีเดนและรัสเซีย กองทัพของจักรพรรดิอเล็กซานเดอร์ที่ 1 ก็สามารถยึดดินแดนฟินแลนด์ได้อีกครั้ง ฟินแลนด์ดำรงสถานะเป็นดินแดนปกครองตนเอง ราชรัฐฟินแลนด์ ภายใต้จักรวรรดิรัสเซีย (Grand Duchy of Finland; ภาษาฟินแลนด์: Suomen suuriruhtinaskunta; ภาษาสวีเดน: Storfurstendömet Finland; ภาษารัสเซีย: Великое княжество Финляндское) จนกระทั่งถึงการประกาศเอกราชในปี พ.ศ. 2460 ในยุคของราชรัฐฟินแลนด์ ภาษาฟินแลนด์ได้รับความสำคัญมากขึ้นในฟินแลนด์ อันเป็นผลมาจากความเคลื่อนไหวของขบวนการชาตินิยม จนกระทั่งได้รับสถานะเดียวกับภาษาสวีเดนใน พ.ศ. 2435[9] ต่อมาในปี พ.ศ. 2449 ฟินแลนด์เริ่มมีการให้สิทธิเลือกตั้งอย่างเท่าเทียม (ผู้ใหญ่ทุกคนมีสิทธิกันเท่าเทียมกันโดยไม่คำนึงถึงเชื้อชาติ เพศ หรือสถานะทางสังคม) โดยฟินแลนด์เป็นชาติแรกในโลก ที่ให้สิทธิทั้งการเลือกตั้งและการลงเลือกตั้งแก่สตรี[10]

ทหารเด็กวัยสิบสามปีของฝ่ายขาวในสงครามกลางเมือง

### [แก้] หลังการประกาศเอกราช

หลังจากการปฏิวัติบอลเชวิกในรัสเซียประสบความสำเร็จ รัฐสภาของฟินแลนด์ลงมติเห็นชอบในเรื่องการประกาศเอกราชของฟินแลนด์ ในวันที่ 6 ธันวาคม พ.ศ. 2460 และรัฐบาลบอลเชวิกรัสเซีย ยอมรับการประกาศเอกราชในเกือบหนึ่งเดือนถัดมา ซึ่งเยอรมนีและชาติสแกนดิเนเวียอื่น ๆ ก็ยอมรับการประกาศเอกราชตามมาในทันที หลังจากการประกาศเอกราช ฟินแลนด์ก็ตกอยู่ในสภาวะสงครามกลางเมือง โดยเกิดการต่อสู้ระหว่างฝ่าย"ขาว" ซึ่งได้รับการสนับสนุนจากจักรวรรดิเยอรมนี และฝ่าย"แดง" ที่ได้รับการสนับสนุนจากรัสเซียบอลเชวิก ฝ่ายขาวนั้นประกอบไปด้วยกลุ่มคนที่มีฐานะค่อนข้างดี มีความเห็นทางการเมืองค่อนไปทางขวา ในขณะที่ฝ่ายแดงส่วนใหญ่ ซึ่งค่อนข้างจะเป็นฝ่ายซ้ายจะเป็นกลุ่มแรงงาน ฝ่ายขาวชนะสงครามนี้ในเวลาต่อมา ก่อตั้งสาธารณรัฐฟินแลนด์เป็นผลสำเร็จ

หลังจากสงครามกลางเมืองสิ้นสุดลง รัฐสภาของฟินแลนด์ ซึ่งไม่มีสมาชิกของพรรคสังคมประชาธิปไตยซึ่งสนับสนุนสาธารณรัฐอยู่เลย ได้ประกาศตั้งราชอาณาจักรฟินแลนด์ขึ้น โดยเลือกเจ้าชายเฟเดอริก ชาลส์ แห่งแฮสส์ของเยอรมนี ขึ้นเป็นกษัตริย์พระองค์แรกของฟินแลนด์ แต่เมื่อเยอรมนีแพ้สงครามโลกครั้งที่หนึ่ง ความคิดนี้จึงต้องยกเลิกไป และฟินแลนด์ก็ประกาศเป็นสาธารณรัฐ โดยมีคาร์โล ยุโฮ สโตห์ลเบิร์ก เป็นประธานาธิบดีคนแรก[5]

### [แก้] สงครามโลกครั้งที่สอง

เครื่องบินฟอกเกอร์ ดีสิบเอ็ด ของกองทัพอากาศฟินแลนด์ ยุคสงครามโลกครั้งที่สอง

ฟินแลนด์ต่อสู้กับสหภาพโซเวียตสองครั้งในช่วงสงครามโลกครั้งที่สอง ในสงครามฤดูหนาว ระหว่างปี พ.ศ. 2482-2483 และสงครามต่อเนื่อง ในปี พ.ศ. 2484-2487 โดยร่วมมือกับนาซีเยอรมนี (อาณาจักรไรช์ที่สาม) ในยุทธการบาร์บารอสซา ทำให้สหราชอาณาจักรประกาศสงครามกับฟินแลนด์ และฟินแลนด์มีสถานะเป็นประเทศฝ่ายอักษะในสงครามโลกครั้งที่สอง อย่างไรก็ตาม ฟินแลนด์เปลี่ยนฝ่ายในปี พ.ศ. 2487 เมื่อต่อสู้ขับไล่นาซีเยอรมนีออกจากตอนเหนือของฟินแลนด์ในสงครามแลปแลนด์ หลังจากที่เซ็นสัญญาสงบศึกกับโซเวียต ชาวฟินแลนด์ประมาณ 86,000 คนเสียชีวิตในสงครามสองครั้งกับโซเวียต ในขณะที่อีกห้าหมื่นคนได้รับบาดเจ็บและทุพพลภาพถาวร[11]

### [แก้] ยุคหลังสงคราม

จากสนธิสัญญาสันติภาพหลังสงครามโลกครั้งที่สอง ฟินแลนด์ต้องจ่ายค่าปฏิกรรมสงครามจำนวนมหาศาลให้กับสหภาพโซเวียต รวมถึงเสียดินแดนถึงร้อยละ 12 ของดินแดนทั้งหมด ทำให้ต้องหาที่อยู่ใหม่ให้กับชาวฟินแลนด์ถึง 420,000 คน[11] อย่างไรก็ตาม ฟินแลนด์ไม่เคยถูกครอบครองเลยในช่วงสงคราม โดยเฮลซิงกิเป็นหนึ่งในสามเมืองหลวงของประเทศยุโรปที่เข้าร่วมสงครามที่ไม่ถูกยึดครองโดยฝ่ายศัตรู[11] (อีกสองเมืองคือลอนดอนและมอสโก)

ในยุคสงครามเย็น ฟินแลนด์ได้รับอิทธิพลจากโซเวียตอย่างมาก ฟินแลนด์จ่ายค่าปฏิกรรมสงครามงวดสุดท้ายเมื่อ พ.ศ. 2495 ซึ่งเป็นปีเดียวกับที่เฮลซิงกิเป็นเจ้าภาพกีฬาโอลิมปิก ซึ่งช่วยฟื้นฟูกำลังใจของชาวฟินแลนด์หลังสงคราม[5] ปีเดียวกันนี้ ฟินแลนด์และประเทศในคณะมนตรีนอร์ดิกเข้าร่วมเปิดเสรีหนังสือเดินทางในปี โดยอนุญาตให้ประชาชนของชาติสมาชิกข้ามพรมแดนโดยไม่ต้องมีหนังสือเดินทาง (ขณะนั้นฟินแลนด์ยังไม่ได้เข้าร่วมคณะมนตรี) โดยฟินแลนด์เข้าร่วมคณะมนตรีนอร์ดิกในปี พ.ศ. 2498

แม้ว่าฟินแลนด์จะได้อิทธิพลจากโซเวียตเป็นอย่างมาก แต่ก็ยังคงรักษาประชาธิปไตยและเศรษฐกิจระบบตลาดเสรีไว้ได้ ซึ่งต่างจากประเทศส่วนใหญ่ที่อยู่ติดกับสหภาพโซเวียต ความเสียหายจากสงคราม การที่ต้องฟื้นฟูเศรษฐกิจหลังสงครามและผลิตสินค้าเพื่อจ่ายหนี้ให้กับสหภาพโซเวียต ทำให้ฟินแลนด์พัฒนาเศรษฐกิจของประเทศจากกสิกรรมมาเป็นอุตสาหกรรม รวมถึงสร้างระบบสวัสดิการสังคมที่ดีได้ในเวลาไม่กี่สิบปี

หลังจากการล่มสลายของสหภาพโซเวียตล่มสลายลง ฟินแลนด์ก็ประสบปัญหาทางเศรษฐกิจจากการที่การค้าทวิภาคีจำนวนมหาศาลหายไปอย่างรวดเร็ว ฟินแลนด์ยื่นใบสมัครเข้าร่วมสหภาพยุโรปในปี พ.ศ. 2535 หลังจากที่สวีเดนยื่นไปก่อนหน้านั้นและโซเวียตล่มสลายลง ฟินแลนด์เข้าร่วมสหภาพพร้อมกับสวีเดนและออสเตรียในปี พ.ศ. 2538

## [แก้] การเมืองการปกครอง

ฟินแลนด์ปกครองในระบอบสาธารณรัฐ โดยใช้ระบอบประชาธิปไตยแบบตัวแทน มีรัฐสภา และใช้ระบอบกึ่งประธานาธิบดี ประมุขของประเทศคือประธานาธิบดีมีหน้าที่รับผิดชอบในเรื่องของนโยบายต่างประเทศ อำนาจบริหารส่วนใหญ่จะอยู่ที่คณะรัฐมนตรี นำโดยนายกรัฐมนตรี

### [แก้] รัฐธรรมนูญ

รัฐธรรมนูญของประเทศฟินแลนด์ (ภาษาฟินแลนด์: Suomen perustuslaki; ภาษาสวีเดน: Finlands grundlag) ฉบับแรกมีใช้เมื่อ พ.ศ. 2462 ไม่นานจากประกาศอิสรภาพจากรัสเซีย ไม่มีการแก้ไขรัฐธรรมนูญตลอด 50 ปีแรกของการใช้รัฐธรรมนูญ การปฏิรูปรัฐธรรมนูญครั้งสำคัญเริ่มในปี พ.ศ. 2526 หลังจากนั้นก็มีการเปลี่ยนแปลงหลายครั้ง รวมถึงการเริ่มใช้ระบบเลือกตั้งประธาธิบดีโดยตรง

พ.ศ. 2538 ฟินแลนด์เริ่มตั้งคณะทำงานรัฐธรรมนูญ พ.ศ. 2543 เพื่อศึกษาการปรับปรุงรัฐธรรมนูญ และต่อมาก็ตั้งคณะกรรมการรัฐธรรมนูญ พ.ศ. 2543 เพื่อร่างรัฐธรรมนูญฉบับใหม่ คณะกรรมการเสร็จสิ้นการทำงานในปี พ.ศ. 2541 ในรูปของร่างรัฐธรรมนูญ หลังจากนั้น คณะกรรมการกฎหมายรัฐธรรมนูญก็ทำการพิจารณาร่าง รัฐธรรมนูญฉบับนี้ผ่านการเห็นชอบจากรัฐสภาในผ่านการอนุมัติจากประธานาธิบดีของสาธารณรัฐ ในปี พ.ศ. 2542 เริ่มมีผลบังคับใช้วันที่ 1 มีนาคม พ.ศ. 2543 และยังคงใช้มาจนถึงปัจจุบัน

ในฟินแลนด์ไม่มีศาลรัฐธรรมนูญและฝ่ายตุลาการไม่มีอำนาจในการประกาศว่ากฎหมายใดขัดรัฐธรรมนูญ อำนาจในการตีความว่ากฎหมายนั้นสอดคล้องกับรัฐธรรมนูญหรือไม่อยู่ในฝ่ายนิติบัญญัติหรือรัฐสภาเท่านั้น โครงสร้างนี้พบได้ไม่บ่อยนักในรูปแบบการปกครองระบอบประชาธิปไตย นอกจากฟินแลนด์แล้ว ประเทศอื่นในยุโรปที่ไม่มีศาลรัฐธรรมนูญได้แก่ สหราชอาณาจักร เนเธอร์แลนด์ และสวีเดน

### [แก้] ฝ่ายบริหาร

ตาเรีย ฮาโลเนน ประธานาธิบดีคนปัจจุบันของฟินแลนด์

อำนาจบริหารของฟินแลนด์อยู่ที่ประธานาธิบดีแห่งสาธารณรัฐ (ภาษาฟินแลนด์: Suomen Tasavallan Presidentti; ภาษาสวีเดน: Republiken Finlands President) ซึ่งเป็นประมุขของประเทศ และคณะรัฐมนตรี (ภาษาฟินแลนด์: Valtioneuvosto; ภาษาสวีเดน: Statsrådet) ประธานาธิบดีได้รับเลือกโดยตรง ดำรงตำแหน่งเป็นเวลา 6 ปี มีหน้าที่รับผิดชอบนโยบายต่างประเทศ รับรองกฎหมาย แต่งตั้งนายกรัฐมนตรีของฟินแลนด์และรัฐมนตรีอื่นๆอย่างเป็นทางการ และดำรงตำแหน่งผู้บัญชาการกองกำลังของฟินแลนด์ด้วย อย่างไรก็ตาม กิจการภายในสหภาพยุโรปไม่รวมอยู่ในอำนาจหน้าที่ของประธานาธิบดี แต่เป็นของคณะรัฐมนตรี

ผู้ที่ดำรงตำแหน่งประธานาธิบดีนั้น จะต้องเป็นชาวฟินแลนด์โดยกำเนิด ในปัจจุบัน ประธานาธิบดีไม่สามารถดำรงตำแหน่งมากกว่าสองสมัย[12] ประธานาธิบดีคนปัจจุบันคือตาเรีย ฮาโลเนน ซึ่งเป็นประธานาธิบดีหญิงคนแรกของประเทศ เริ่มดำรงตำแหน่งในปี พ.ศ. 2543 และได้รับเลือกอีกครั้งในปี 2549

ในคณะรัฐมนตรีจะมีตำแหน่งผู้ตรวจการ (ภาษาฟินแลนด์: Oikeuskansleri; ภาษาสวีเดน: Justitiekanslern) ทำหน้าที่ตรวจสอบการใช้อำนาจของรัฐ เช่น ประธานาธิบดี คณะรัฐมนตรี รวมถึงเจ้าหน้าที่รัฐการทั่วไป ผู้ตรวจการจะเข้าร่วมการประชุมคณะรัฐมนตรีในฐานะสมาชิกที่ไม่มีสิทธิออกเสียง ตำแหน่งนี้และผู้ช่วยแต่งตั้งโดยประธานาธิบดี โดยไม่มีการหมดวาระตลอดชีวิต

### [แก้] รัฐสภา

อาคารรัฐสภาของฟินแลนด์

รัฐสภาของฟินแลนด์ (ภาษาฟินแลนด์: Eduskunta; ภาษาสวีเดน: Riksdag) เป็นระบบสภาเดี่ยว มีสมาชิก 200 คน ภายใต้รัฐธรรมนูญของฟินแลนด์ รัฐสภามีอำนาจการตัดสินใจสูงสุดในประเทศ โดยถือว่าอำนาจการปกครองอยู่ที่ประชาชน และใช้อำนาจผ่านรัฐสภา รัฐสภามีหน้าที่ผ่านกฎหมาย กำหนดงบประมาณรัฐ ยอมรับสนธิสัญญาระหว่างประเทศ และดูแลการดำเนินงานของรัฐบาล รัฐสภาสามารถแก้ไขรัฐธรรมนูญ ถอดถอนคณะรัฐมนตรี และดำเนินการหลังการใช้สิทธิยับยั้ง (วีโต้) ของประธานาธิบดีได้ การตรากฎหมายสามารถเริ่มโดยคณะรัฐมนตรี หรือสมาชิกของรัฐสภา การแก้ไขรัฐธรรมนูญจะต้องผ่านความเห็นชอบของรัฐสภาสองครั้ง โดยสภาสองสมัยติดต่อกัน (หมายความว่า เห็นชอบโดยรัฐสภาชุดปัจจุบัน และชุดหลังการเลือกตั้งครั้งหน้า)

สมาชิกรัฐสภาดำรงตำแหน่งเป็นเวลาสี่ปี การเลือกตั้งในฟินแลนด์จะแบ่งออกเป็น 16 เขตเลือกตั้ง โดยจำนวนสมาชิกสภาของแต่ละเขตขึ้นอยู่กับจำนวนประชากรในเขตนั้นๆ สมาชิกของแต่ละเขตได้รับเลือกโดยแบ่งตามอัตราส่วนตามระบบบัญชีรายชื่อแบบเปิด หมู่เกาะโอลันด์จะมีตัวแทนในรัฐสภาหนึ่งที่เสมอ โดยทั่วไปการเลือกตั้งจะจัดขึ้นในวันอาทิตย์ที่สามของเดือนมีนาคม

สมาชิกรัฐสภาประชุมกันที่อาคารรัฐสภา (ภาษาฟินแลนด์: Eduskuntatalo; ภาษาสวีเดน: Riksdagshuset) ซึ่งตั้งอยู่ในกรุงเฮลซิงกิ

### [แก้] พรรคการเมือง

โปสเตอร์ของพรรคการเมืองต่างๆ ก่อนการเลือกตั้งทั่วไปปี 2550

ในยุคแรกๆ พรรคการเมืองของฟินแลนด์นั้นแบ่งตามพื้นฐานทางภาษา และต่อมาตามทัศนคติที่มีต่อความพยายามรวมฟินแลนด์เข้าเป็นส่วนหนึ่งของรัสเซีย[11] การปฏิรูปรัฐสภาในปี พ.ศ. 2449 สร้างระบบพรรคการเมืองสมัยใหม่ให้กับฟินแลนด์

ในฟินแลนด์พรรคฝ่ายซ้าย (สังคมนิยม) ค่อนข้างแข็งแกร่ง พรรคสังคมนิยมประชาธิปไตยแห่งฟินแลนด์ (Suomen Sosialidemokraattinen Puolue) ได้รับถึง 80 จาก 200 ที่นั่งในการเลือกตั้งครั้งแรก พรรคนี้ยังคงเป็นหนึ่งในสามพรรคใหญ่ในปัจจุบัน

อีกสองพรรคสำคัญของฟินแลนด์ได้แก่พรรคพันธมิตรแห่งชาติ (Kansallinen Kokoomus) ก่อตั้งเมื่อ พ.ศ. 2461 โดยกลุ่มอนุรักษ์นิยม และพรรคกลาง (Keskusta) หรือในอดีตคือพรรคเกษตรกร (Maalaisliitto) สำหรับพรรคประชากรสวีเดน (Svenska folkpartiet) เป็นพรรคเก่าแก่อีกพรรคหนึ่ง ได้รับเสียงสนับสนุนอย่างสม่ำเสมอจากเขตประชากรที่พูดภาษาสวีเดน

ในช่วงทศวรรษ 2510 และ 2520 เสียงสนับสนุนของพรรคซ้ายจัด (เช่นพรรคคอมมิวนิสต์) เริ่มลดลง เช่นเดียวกับบรรดาพรรคเสรีนิยมหรือพรรคก้าวหน้า พรรคใหม่หลายพรรคเริ่มเข้ามามีบทบาท เช่นพรรคคริสเตียนเดโมแครต พรรคกรีน และพรรคพันธมิตรซ้าย

โดยทั่วไปแล้ว ไม่มีพรรคใดได้เสียงพอที่จะจัดตั้งรัฐบาลพรรคเดียว และจะต้องร่วมมือกับพรรคอื่นในการจัดตั้งรัฐบาลผสม พรรคการเมืองที่มีสมาชิกในรัฐสภาในปัจจุบัน จากการเลือกตั้งในวันที่ 18 มีนาคม พ.ศ. 2550 ได้แก่[13]

ชื่อ | ชื่อภาษาฟินแลนด์ | ชื่อภาษาสวีเดน | จำนวนสมาชิกในรัฐสภา | ความเปลี่ยนแปลง
--- | --- | --- | --- | ---
พรรคกลาง | Keskusta | Centern i Finland | 51 | -4
พรรคพันธมิตรแห่งชาติ | Kansallinen Kokoomus | Samlingspartiet | 50 | +10
พรรคสังคมนิยมประชาธิปไตยแห่งฟินแลนด์ | Suomen Sosialidemokraattinen Puolue | Finlands Socialdemokratiska Parti | 45 | -8
พรรคพันธมิตรซ้าย | Vasemmistoliitto | Vänsterförbundet | 17 | -2
พรรคกรีน | Vihreä liitto | Gröna förbundet | 15 | +1
พรรคประชากรสวีเดน | Ruotsalainen kansanpuolue | Svenska folkpartiet | 9 | +1
พรรคคริสเตียนเดโมแครต | Kristillisdemokraatit | Kristdemokraterna | 7 | -
พรรคชาวฟินน์รากฐาน | Perussuomalaiset | Sannfinländarna | 5 | +2

### [แก้] ความสัมพันธ์กับต่างประเทศ

นโยบายการต่างประเทศของฟินแลนด์โดยหลักแล้วมีพื้นฐานอยู่ที่การเป็นสมาชิกของสหภาพยุโรป ฟินแลนด์ยังเป็นสมาชิกของคณะมนตรีนอร์ดิก และมีความร่วมมือระหว่างประเทศในกลุ่มนอร์ดิกมาอย่างยาวนาน ฟินแลนด์มีความสัมพันธ์อันดีกับประเทศเพื่อนบ้าน สวีเดน นอร์เวย์ รัสเซีย และเอสโตเนีย และไม่มีปัญหาเรื่องความขัดแย้งระหว่างประเทศหรือตามแนวชายแดน ฟินแลนด์วางสถานะเป็นกลางและไม่เข้าร่วมในพันธมิตรทางการทหารใด รวมถึงองค์การสนธิสัญญาป้องกันแอตแลนติกเหนือ การค้าระหว่างประเทศมีความสำคัญต่อฟินแลนด์ โดยมีผลต่อผลิตภัณฑ์มวลรวมภายในประเทศถึงหนึ่งในสาม และฟินแลนด์ต้องพึ่งพาการนำเข้าวัตถุดิบจากต่างประเทศ

## [แก้] การแบ่งเขตการปกครอง

### [แก้] ชุมชนและภูมิภาค

ฟินแลนด์มีการแบ่งการปกครองเป็นสองระดับ ได้แก่ รัฐ และ 432 เทศบาล (ภาษาฟินแลนด์: kunta; ภาษาสวีเดน: kommun) โดยเทศบาลนั้นอยู่ในระดับการปกครองเดียวกับเมือง เว้นแต่ว่าเทศบาลในเขตชนบทจะไม่เรียกว่าเป็นเมือง แม้ว่าทุกเทศบาลจะต้องปฏิบัติตามกฎหมายของรัฐ แต่จะสามารถกระทำการตัดสินใจเองได้ นั่นหมายความว่า หากการตัดสินใจของสภาเทศบาลไม่ผิดกฎหมายแล้ว ก็จะไม่สามารถขัดได้

เทศบาลต่าง ๆ จะประสานงานกันในระดับอนุภูมิภาค(ภาษาฟินแลนด์: seutukunta; ภาษาสวีเดน: ekonomist region) และภูมิภาค (ภาษาฟินแลนด์: maakunta; ภาษาสวีเดน: landskap) โดยมี 74 อนุภูมิภาคและ 20 ภูมิภาคในฟินแลนด์ อนุภูมิภาคและภูมิภาคปกครองโดยชุมชนที่เป็นสมาชิก ภูมิภาคโอลันด์มีสภาเทศบาลถาวรที่มาจากการเลือกตั้ง จากการที่เป็นเขตปกครองตนเอง ในภูมิภาคไกนู (Kainuu) มีโครงการนำร่องที่มีการเลือกตั้งในระดับภูมิภาคที่ใกล้เคียงกัน

### [แก้] จังหวัด

ฟินแลนด์ยังมีการแบ่งการปกครองออกเป็น 6 จังหวัด (ภาษาฟินแลนด์: läänit; ภาษาสวีเดน: län)และ 90 เขตปกครองท้องถิ่นของรัฐ โดยที่เจ้าหน้าที่จังหวัดเป็นเจ้าหน้าที่แต่งตั้งจากรัฐบาลกลาง การแบ่งจังหวัดนั้นเป็นเรื่องของการปกครองเท่านั้น ไม่ได้สะท้อนการแบ่งเขตทางภาษาและวัฒนธรรมแต่อย่างใด จังหวัดของฟินแลนด์ได้แก่ (เรียงลำดับตามภาพด้านขวา)

1. ฟินแลนด์ใต้
2. ฟินแลนด์ตะวันตก
3. ฟินแลนด์ตะวันออก
4. โอวลุ
5. แลปแลนด์ (ลัปปิ)
6. โอลันด์

## [แก้] ภูมิศาสตร์

แผนที่ประเทศฟินแลนด์

### [แก้] ภูมิประเทศ

ทะเลสาบไซมา มีขนาดใหญ่เป็นอันดับห้าของยุโรป

ฟินแลนด์เป็นประเทศที่มีทะเลสาบและเกาะเป็นจำนวนมาก โดยมีทะเลสาบถึง 187,888 แห่ง[14][7] (ที่มีเนื้อที่มากกว่า 500 ตารางเมตร) และมีเกาะถึง 179,584 เกาะ[7] โดยทะเลสาบไซมา ซึ่งเป็นทะเลสาบที่ใหญ่ที่สุดในฟินแลนด์ เป็นทะเลสาบที่ใหญ่ที่สุดเป็นอันดับห้าของยุโรป ภูมิประเทศทั่วไปของฟินแลนด์มีลักษณะเป็นที่ราบ ไม่มีภูเขามากนัก จุดสูงสุดของประเทศอยู่ที่ภูเขาฮัลติ ซึ่งตั้งอยู่ทางตอนเหนือของเขตแลปแลนด์ โดยมีความสูง 1,328 เมตร[15] นอกจากทะเลสาบแล้ว พื้นที่ส่วนใหญ่ของฟินแลนด์ปกคลุมด้วยป่าสน และมีพื้นที่เพาะปลูกไม่มากนัก ฟินแลนด์มีเกาะที่มีขนาดค่อนข้างใหญ่อยู่ทางตะวันตกเฉียงใต้ของประเทศ บริเวณหมู่เกาะโอลันด์ และตลอดแนวชายฝั่งทางใต้ในอ่าวฟินแลนด์ ฟินแลนด์เป็นหนึ่งในไม่กี่ประเทศของโลกที่ยังคงมีขนาดใหญ่ขึ้น จากการยกตัวของแผ่นดินที่มีผลมาตั้งแต่ยุคน้ำแข็งครั้งสุดท้าย

### [แก้] ภูมิอากาศ

ภูมิอากาศทางตอนใต้ของฟินแลนด์เป็นแบบเขตอบอุ่น ทางตอนเหนือ โดยเฉพาะในเขตจังหวัดแลปแลนด์ มีภูมิอากาศแบบป่าสนหรือกึ่งอาร์กติก ซึ่งโดยทั่วไปจะหนาวเย็น มีฤดูหนาวที่รุนแรงในบางครั้ง และมีฤดูร้อนที่ค่อนข้างอบอุ่นโดยเปรียบเทียบ ฟินแลนด์ได้รับอิทธิพลจากกระแสน้ำอุ่นกัลฟ์สตรีมเพราะอยู่ใกล้มหาสมุทรแอตแลนติก ทำให้มีภูมิอากาศที่ค่อนข้างอบอุ่นเมื่อเปรียบเทียบกับละติจูดที่อยู่สูงมาก

เนื้อที่ราวหนึ่งในสี่ของประเทศฟินแลนด์ตั้งอยู่เหนืออาร์กติกเซอร์เคิล ทำให้เกิดปรากฏการณ์พระอาทิตย์เที่ยงคืนได้ ในจุดที่เหนือที่สุดของฟินแลนด์ พระอาทิตย์ไม่ตกดินเป็นเวลา 73 วันในช่วงฤดูร้อน และไม่ขึ้นเลยเป็นเวลา 51 วันในช่วงฤดูหนาว[7][16]

## [แก้] เศรษฐกิจและอุตสาหกรรม

### [แก้] ภาพรวม

สำนักงานใหญ่ของโนเกียในเมืองเอสโป (Espoo)

ในอดีต นโยบายการค้าขายของฟินแลนด์อยู่ในกรอบของการไม่ไปกระตุ้นยักษ์ใหญ่อย่างจักรวรรดิรัสเซีย และต่อมา สหภาพโซเวียต ถึงกระนั้นก็ตาม ฟินแลนด์ได้กลายเป็นประเทศที่มีขยายอำนาจทางเศรษฐกิจได้กว้างไกลที่สุดประเทศหนึ่งของโลกในเวลาต่อมา

ในช่วงหลายทศวรรษที่ผ่านมา ฟินแลนด์มีเศรษฐกิจที่เป็นอุตสาหกรรมและเป็นตลาดเสรี ซึ่งมีผลผลิตต่อประชากรสูงไม่ต่างจากเศรษฐกิจในโลกตะวันตกอื่นๆ ภาคเศรษฐกิจที่สำคัญได้แก่การผลิตไม้ โลหะ วิศวกรรม โทรคมนาคม และอุปกรณ์อิเล็กทรอนิกส์ การค้าระหว่างประเทศของฟินแลนด์มีส่วนมากกว่าหนึ่งในสามของผลิตภัณฑ์มวลรวมภายในประเทศ[17] นอกจากป่าไม้และแร่ธาตุบางอย่างแล้ว ฟินแลนด์ต้องพึ่งพาการนำเข้าว้ตถุดิบและพลังงาน รวมถึงส่วนประกอบของสินค้าอุตสาหกรรมบางอย่าง

เหรียญมาร์คคาฟินแลนด์ ก่อนที่จะมีการใช้เงินยูโร

พ.ศ. 2534 ฟินแลนด์ประสบกับภาวะเศรษฐกิจตกต่ำอย่างหนัก จากความร้อนแรงเกินควรของเศรษฐกิจ ตลาดต่างประเทศที่ซบเซา และการสิ้นสุดลงของการค้าขายแบบแลกเปลี่ยนกับอดีตสหภาพโซเวียต เนื่องด้วยก่อนปี 2534 การค้าขายมากกว่าหนึ่งในห้าของฟินแลนด์เกิดขึ้นกับสหภาพโซเวียต และการค้าขายนั้นสิ้นสุดลงในช่วงสองปี ในปี 2535 และ 2536 ฟินแลนด์ลดค่าเงินมาร์คคาเพื่อเพิ่มความสามารถในการแข่งขันในตลาดโลก ส่งผลให้เศรษฐกิจมีเสถียรภาพมากขึ้น ภาวะเศรษฐกิจตกต่ำถึงจุดต่ำสุดในปี 2536 จากนั้นก็มีการเจริญเติบโตขึ้นจนถึงปี 2538 ตั้งแต่นั้นมา ฟินแลนด์ก็อยู่ในกลุ่มที่มีอัตราการเจริญเติบโตทางเศรษฐกิจสูงสุดในประเทศสมาชิกองค์การเพื่อความร่วมมือทางเศรษฐกิจและการพัฒนา (โออีซีดี)

เนื่องจากสภาพภูมิอากาศที่ไม่เหมาะสม ทำให้การทำเกษตรกรรมถูกจำกัดอยู่เพียงการผลิตเพื่อเพียงพอต่อการบริโภคเท่านั้น การทำป่าไม้ ซึ่งเป็นส่วนสำคัญของการส่งออก จึงเป็นอาชีพอันดับสองของประชากรในเขตชนบท ฟินแลนด์เป็นหนึ่งใน 11 ประเทศที่ร่วมใช้ระบบเงินยูโรในวันที่ 1 มกราคม พ.ศ. 2542 สกุลเงินมาร์คคาฟินแลนด์ได้ถูกนำออกจากระบบและทดแทนโดยเงินยูโรในต้นปี 2545

ฟินแลนด์ได้รับการประกาศให้เป็นประเทศที่มีขีดการแข่งขันสูงที่สุดในโลกสามปีติดต่อกัน คือระหว่าง 2546-2548 โดยเวิลด์อิโคโนมิกฟอรั่ม (World Economic Forum)[18] ในช่วงไม่กี่ปีที่ผ่านมา มีความสนใจไปที่การวิจัยและพัฒนาผลิตภัณฑ์ โดยเฉพาะในเทคโนโลยีสารสนเทศ[19] กล่าวได้ว่าบริษัทโนเกียของฟินแลนด์เป็นส่วนประกอบสำคัญในสาขาสำคัญของอุตสาหกรรมนี้ นั่นคือภาคโทรคมนาคม

### [แก้] การคมนาคม

ท่าอากาศยานเฮลซิงกิ-วันตา

จากข้อมูลถึงปี พ.ศ. 2548 ถนนสาธารณะทั้งหมดของประเทศมีความยาว 78,189 กิโลเมตร[20] ทางรถไฟทั้งประเทศมีความยาว 5,741 กิโลเมตร[20] โดยในเฮลซิงกิมีระบบรถไฟในเมือง และในปัจจุบันกำลังมีโครงการสร้างไลท์เรลในเมืองตัมเปเร และตุรกุ ฟินแลนด์มีสนามบิน 148 แห่ง[2]โดยสนามบินที่ใหญ่ที่สุดคือท่าอากาศยานเฮลซิงกิ-วันตา

ระบบรถไฟในฟินแลนด์ให้บริการโดยรัฐวิสาหกิจ "เวแอร" (VR) โดยให้บริการรถไฟเชื่อมต่อเมืองต่างๆทั่วประเทศ เส้นทางรถไฟส่วนใหญ่จะเริ่มต้นหรือสิ้นสุดทางที่สถานีรถไฟกลางเฮลซิงกิ มีบริการรถไฟความเร็วสูงเพนโดลีโน เชื่อมต่อเมืองหลักของประเทศ โดยเฉพาะตัมเปเรและตุรกุ ท่าอากาศยานเฮลซิงกิ-วันตา เป็นประตูสู่เมืองหลักๆของโลกหลายแห่ง โดยมีเที่ยวบินตรงไปยังกรุงเทพฯ ปักกิ่ง เดลี กวางเจา นาโกย่า นิวยอร์ก โอซะกะ เซี่ยงไฮ้ ฮ่องกง และโตเกียว

## [แก้] ประชากร

การแต่งการแบบชาวซามิ

ฟินแลนด์มีประชากรประมาณ 5 ล้านคน และมีความหนาแน่นของประชากรอยู่ที่ราว 16 คนต่อตารางกิโลเมตร โดยเป็นประเทศที่มีประชากรเบาบางที่สุดในยุโรปรองจากนอร์เวย์และไอซ์แลนด์ ประชากรของฟินแลนด์กระจุกตัวอยู่ทางตอนใต้ของประเทศ โดยเฉพาะในมหานครเฮลซิงกิ มีประชากรถึง 1.2 ล้านคน คิดเป็นความหนาแน่นถึง 415 คนต่อตารางกิโลเมตร (ในส่วนของตัวเมืองเฮลซิงกิมีความหนาแน่นถึงสามพันคนต่อตารางกิโลเมตร) ในขณะที่ทางตอนเหนือในเขตแลปแลนด์ มีประชากรเพียงสองคนต่อตารางกิโลเมตรเท่านั้น เมืองใหญ่อื่นๆนอกจากในเขตมหานครเฮลซิงกิ (ซึ่งรวมถึงเมืองวันตาและเอสโป) ได้แก่ตัมเปเร ตุรกุ และโอวลุ

ประชากรฟินแลนด์ส่วนใหญ่มีเชื้อสายฟินแลนด์ (ทั้งที่พูดภาษาฟินแลนด์และภาษาสวีเดน นับว่าเป็นเชื้อสายฟินแลนด์) เชื้อสายอื่นๆที่เป็นชนกลุ่มน้อยได้แก่รัสเซีย โรมา ซามิ และทาทาร์

### [แก้] ภาษา

ร้อยละ 92 ของประชากรฟินแลนด์พูดภาษาฟินแลนด์เป็นภาษาแม่ รองลงมาคือภาษาสวีเดน (ร้อยละ 5.5) และภาษากลุ่มซามิที่พูดทางตอนเหนือในเขตแลปแลนด์ ซึ่งในฟินแลนด์มีพูดกันสามภาษาคือภาษาซามิเหนือ ภาษาซามิอินาริ และภาษาซามิสโกลต์ ภาษาและวัฒนธรรมของชนกลุ่มน้อย (ซึ่งโดยหลักๆก็คือชาวซามิ) ได้รับการคุ้มครองตามกฎหมาย ชาวฟินแลนด์ส่วนใหญ่จะเรียนภาษาอังกฤษและสามารถสื่อสารได้ดี ภาษาอื่นๆที่มีเรียนเป็นภาษาที่สองมากในฟินแลนด์คือภาษาเยอรมัน ภาษาฝรั่งเศส และภาษาสวีเดน (สำหรับคนฟินแลนด์ส่วนใหญ่ที่ไม่ได้พูดภาษาสวีเดน)

### [แก้] ศาสนา

มหาวิหารของเมืองมิกเกลิ

ศาสนาไม่ได้มีอิทธิพลมากนักกับชีวิตทั่วๆไปของชาวฟินแลนด์ ชาวฟินแลนด์ประมาณร้อยละ 83 นับถือศาสนาคริสต์นิกายลูเธอรัน[1][21] และมีส่วนหนึ่ง (ร้อยละ 1.1) นับถือศาสนาคริสต์นิกายออร์โธดอกส์ สองนิกายนี้เป็นศาสนาประจำชาติของฟินแลนด์ นอกจากนี้ ศาสนาอื่นๆที่มีนับถือในฟินแลนด์ได้แก่นิกายโปรเตสแทนท์อื่นๆ คาทอลิก อิสลาม และยูดาย นอกเหนือจากประชากรร้อยละ 14.7 ที่ไม่นับถือศาสนาใดๆ อย่างไรก็ตาม การเข้าร่วมกิจกรรมทางศาสนา (เช่นการเข้าโบสถ์) นั้นน้อยกว่าที่เป็นตามตัวเลขนี้พอสมควร ชาวฟินแลนด์ส่วนใหญ่จะเคยเข้าโบสถ์น้อยครั้งมาก ส่วนใหญ่จะเป็นงานพิธีต่างๆเช่นการแต่งงาน[22]

### [แก้] การศึกษา

ระบบการศึกษาของฟินแลนด์ให้ความสำคัญกับความเสมอภาค โดยไม่มีการเก็บค่าเล่าเรียนสำหรับนักเรียนเต็มเวลา ฟินแลนด์มีการศึกษาภาคบังคับ 9 ปี ตั้งแต่อายุ 7-16 ปี โรงเรียนทุกแห่งจะมีอาหารกลางวันบริการฟรี การเรียนมัธยมศึกษาตอนปลายไม่บังคับ โดยมีทั้งการเรียนเตรียมอุดมศึกษาสายสามัญ และอาชีวศึกษา และในระดับอุดมศึกษาก็จะมีทั้งมหาวิทยาลัยและโรงเรียนอาชีวศึกษาขั้นสูง จากการทดสอบผลสัมฤทธิ์ทางการศึกษาขององค์การเพื่อความร่วมมือทางเศรษฐกิจและการพัฒนา ในปี พ.ศ. 2546 นักเรียนอายุ 15 ปีของฟินแลนด์นั้นทำคะแนนสูงสุดในด้านความสามารถในการอ่านและวิทยาศาสตร์ และได้รับอันดับสองในด้านคณิตศาสตร์และการแก้ปัญหา[23] เวิลด์อิโคโนมิกฟอรัมจัดอันดับการศึกษาระดับอุดมศึกษาให้เป็นอันดับหนึ่งของโลก[24] ประชากรที่อายุเกิน 15 ปีมีความสามารถในการอ่านออกเขียนได้ 100 เปอร์เซนต์[2]

## [แก้] วัฒนธรรม

ซาวน่า เป็นส่วนสำคัญของวัฒนธรรมฟินแลนด์

จากการติดต่อกับต่างประเทศตั้งแต่อดีต ชาวฟินแลนด์ได้รับอิทธิพลของยุโรปตะวันตก โดยเฉพาะสวีเดนและเยอรมนี และในระยะที่ผ่านมา อิทธิพลจากทวีปอเมริกาเหนือเริ่มมีอิทธิพลมากขึ้น ในทางตะวันออกของฟินแลนด์ อิทธิพลของออร์โธดอกซ์จากรัสเซียยังคงปรากฏอยู่ ในปัจจุบัน ชาวฟินแลนด์มีความพยายามที่จะรับวัฒนธรรมจากดินแดนที่ไกลออกไปด้วย เช่นจากทวีปเอเชียหรือทวีปแอฟริกา

ยังคงมีความแตกต่างทางวัฒนธรรมในแต่ละภูมิภาคของฟินแลนด์ โดยเฉพาะในเรื่องของสำเนียงการพูดและคำศัพท์ ชนกลุ่มน้อยยังคงรักษาขนบธรรมเนียมดั้งเดิมของตนไว้ เช่นชาวซามิ (ชนท้องถิ่นที่อาศัยในดินแดนทางเหนือของประเทศ) และชาวฟินแลนด์เชื้อสายสวีเดน ชาวฟินแลนด์จำนวนมากยังคงมีความผูกพันกับชนบทและธรรมชาติ เพราะวัฒนธรรมชาวเมืองยังเป็นปรากฏการณ์ที่เกิดขึ้นไม่นานนัก

การซาวน่าแบบฟินแลนด์ เป็นส่วนสำคัญของวัฒนธรรมฟินแลนด์ ในฟินแลนด์มีซาวน่าถึงกว่าสองล้านแห่ง[25] เทียบกับจำนวนประชากรห้าล้านคนของประเทศ โดยเฉลี่ยแล้วจะมีซาวน่าหนึ่งแห่งต่อครัวเรือน สำหรับชาวฟินแลนด์แล้ว ซาวน่าเป็นสถานที่สำหรับผ่อนคลายกับครอบครัวและเพื่อนฝูง และผ่อนคลายทั้งร่างกายและจิตใจ

พายคาเรเลีย (karjalanpiirakka) เป็นอาหารพื้นบ้านของฟินแลนด์ มีต้นกำเนิดจากเขตคาเรเลียทางตะวันออกของฟินแลนด์

อาหารฟินแลนด์มักมีลักษณะเรียบง่าย และมักได้รับการกล่าวถึงในด้านความเป็นมิตรต่อสุขภาพ[26][27] ส่วนประกอบที่สำคัญคือปลา เนื้อสัตว์ เบอร์รี และผักต่างๆ ในขณะที่การใช้เครื่องเทศต่างๆมีไม่มากนัก ตัวอย่างอาหารที่สำคัญของฟินแลนด์ที่ค่อนข้างเป็นเอกลักษณ์ได้แก่ ruisleipä (ขนมปังข้าวไรย์ เป็นขนมปังที่มีสีเข้มและมีรสเปรี้ยว[26]) และ karjalanpiirakka (พายคาเรเลีย แป้งกรอบสอดไส้ข้าว) เป็นต้น

คอนเสิร์ตของวงลอร์ดิในกรุงเฮลซิงกิ หลังจากชนะการประกวดยูโรวิชัน

ดนตรีของฟินแลนด์ได้รับอิทธิพลจากดนตรีดั้งเดิมของคาเรเลีย วัฒนธรรมคาเรเลียเป็นสิ่งสื่อถึงการแสดงออกของตำนานเทพนิยายและความเชื่อของชาวฟินนิก ดนตรีพื้นบ้านของฟินแลนด์ ได้ถูกนำมาทำใหม่โดยวงดนตรีสมัยใหม่ และกลายมาเป็นส่วนหนึ่งของดนตรียอดนิยมในปัจจุบัน ชาวซามิในตอนเหนือของฟินแลนด์มีดนตรีดั้งเดิมของตนเอง

ส่วนหนึ่งของดนตรีฟินแลนด์สมัยใหม่ของฟินแลนด์ที่มีชื่อเสียงคือดนตรีเดธเมทัล เช่นเดียวกับวงดนตรีร็อก นักดนตรีแจ๊ซ และนักแสดงฮิปฮอป ดนตรีที่เป็นที่นิยมของฟินแลนด์ยังรวมไปถึงอุปรากร และดนตรีแดนซ์ วงดนตรีจากฟินแลนด์หลายวงประสบความสำเร็จในวงการดนตรีเฮวีเมทัลและดนตรีร็อกของยุโรปและญี่ปุ่น เช่น วงไนท์วิช อะมอร์ฟิส วัลตาริ เป็นต้น พ.ศ. 2549 วงดนตรีลอร์ดิ (Lordi) จากฟินแลนด์ ชนะการประกวดยูโรวิชัน 2006 โดยเป็นชัยชนะครั้งแรกของฟินแลนด์ตลอดยี่สิบปีที่ส่งประกวด เพลงที่ใช้ในการประกวดคือเพลง"ฮาร์ดร็อกฮัลเลลูยา" (Hard Rock Halleluja)[28]

การแข่งขันฟลอร์บอล ระหว่างทีมชาติฟินแลนด์และสวีเดน

ประชากรของฟินแลนด์มีความนิยมในกีฬาสูง กีฬาประจำชาติของฟินแลนด์คือ pesäpallo ซึ่งเป็นกีฬาที่มีลักษณะคล้ายเบสบอล[29][30] นอกจากนี้ กีฬาที่ได้รับความนิยมสูง โดยเฉพาะในแง่ของการชมทางโทรทัศน์ ได้แก่กีฬาฮอกกี้น้ำแข็ง และการแข่งรถสูตรหนึ่ง ในอดีต ฟินแลนด์เคยมีชื่อเสียงในเรื่องนักวิ่งระยะกลาง ในกีฬาโอลิมปิก 1924 (พ.ศ. 2467)ที่ปารีส ปาโว นุรมิ คว้าถึงสี่เหรียญทอง[5] ฟินแลนด์เป็นบ้านเกิดของนักกีฬาระดับโลกในปัจจุบันหลายคน เช่น มิกะ แฮกกิเนน กิมิ ไรก์เกอเนน (นักแข่งรถสูตรหนึ่ง) ซามิ ฮูเปีย ยาริ ลิตมาเนน (นักฟุตบอล) นอกจากนี้ยังมีนักกีฬาอีกหลายชนิดที่ประสบความสำเร็จในระดับโลก กีฬาหรือกิจกรรมนันทนาการที่เป็นที่นิยมในฟินแลนด์ได้แก่ ฟลอร์บอล สกี และ sauvakävely (การเดินด้วยแท่งไม้สกี) ฟินแลนด์เคยเป็นเจ้าภาพกีฬากีฬาโอลิมปิกฤดูร้อนในปี พ.ศ. 2495

## [แก้] เกร็ดข้อมูล

- ฟินแลนด์ได้รับอันดับสูงสุดในการจัดอันดับเสรีภาพสื่อของรีพอร์ตเตอรส์วิทเอาต์บอร์เดอรส์ (Reporters Without Borders) ทุกปีตั้งแต่เริ่มจัดอันดับเมื่อ พ.ศ. 2545 โดยในปี พ.ศ. 2549 ฟินแลนด์ได้รับอันดับหนึ่งร่วมกับไอซ์แลนด์ ไอร์แลนด์ และเนเธอร์แลนด์[31]
- ฟินแลนด์ได้รับอันดับสูงสุดร่วมกับไอซ์แลนด์และนิวซีแลนด์ ในการจัดอันดับการปลอดคอร์รัปชันโดยองค์กรแทรนส์แพเรนซีอินเตอร์เนชันแนล (Transparency International) ประจำปี พ.ศ. 2549 จากทั้งหมด 163 ประเทศ[32] โดยฟินแลนด์เป็นประเทศที่ได้รับอันดับต้นๆในการจัดอันดับทุกครั้ง
- จากการจัดอันดับของเวิลด์ออดิต (World Audit) ฟินแลนด์เป็นประเทศที่มีการคอร์รัปชันต่ำสุด และเป็นประชาธิปไตยมากที่สุดในโลก[33]
- ฟินแลนด์ได้รับอันดับสองในการจัดอันดับประเทศที่มีความสามารถในการแข่งขันสูงสุด โดยเวิลด์อิโคโนมิกฟอรัม (World Economic Forum) ประจำปี 2006-2007[34][35] ก่อนหน้านี้ฟินแลนด์ได้รับอันดับหนึ่งมาสามปีติดต่อกัน[18]
- ต้นกำเนิดของบริษัทโนเกียอยู่ที่เมืองโนเกีย ในประเทศฟินแลนด์
- ในฟินแลนด์ไม่มีการใช้เหรียญ 1 และ 2 ยูโรเซนต์ แต่ยังคงมีการตั้งราคาสินค้าด้วยหน่วย 1 เซนต์อยู่ โดยเมื่อรวมราคาแล้วจะใช้การปัดเศษ
- ด้านประจำชาติของเหรียญยูโรของฟินแลนด์มีสามแบบ (ไม่รวมเหรียญที่ระลึก)ได้แก่ รูปสิงโตซึ่งเป็นสัญลักษณ์ประจำชาติ (พบบนเหรียญ 1 2 5 10 20 และ 50 เซนต์) รูปหงส์สองตัวบินเหนือภูมิประเทศของฟินแลนด์ (บนเหรียญ 1 ยูโร) และรูปผลและใบของเคลาด์เบอร์รี (บนเหรียญ 2 ยูโร) ทั้งนี้เหรียญ 1 และ 2 เซนต์ มีการผลิตออกมาในจำนวนไม่มากเพื่อการสะสม (ดูภาพที่วิกิคอมมอนส์)

## [แก้] อ้างอิง

1. ↑ 1.0 1.1 ข้อมูลประชากร สำนักงานสถิติฟินแลนด์((อังกฤษ))
2. ↑ 2.0 2.1 2.2 เวิลด์แฟกต์บุ๊ก ((อังกฤษ))
3. ↑ รายงาน ดัชนีการพัฒนามนุษย์ 2549 สำนักงานโครงการพัฒนาแห่งสหประชาชาติ ((อังกฤษ))
4. ↑ Prehistory Virtual Finland ((อังกฤษ))
5. ↑ 5.0 5.1 5.2 5.3 Kirby, D. (2006). A Concise History of Finland, Cambridge, UK: Cambridge University Press. ISBN 0-521-53989-7 ((อังกฤษ))
6. ↑ Kallio, V. (1994). Finland: A Cultural Outline, Porvoo: WSOY. ISBN 951-0-19421-2 ((อังกฤษ))
7. ↑ 7.0 7.1 7.2 7.3 Finland at a glance Virtual Finland ((อังกฤษ))
8. ↑ Helsinki - History สารานุกรมบริตานิกา ((อังกฤษ))
9. ↑ http://www.omniglot.com/writing/finnish.htm ((อังกฤษ))
10. ↑ Finland's trailblazing path for women บีบีซีนิวส์ 1 มิถุนายน 2549 ((อังกฤษ))
11. ↑ 11.0 11.1 11.2 11.3 Zetterberg, S. (1991). Finland After 1917, Helsinki: Otava. ISBN 951-1-11724-6 ((อังกฤษ))
12. ↑ Election of the President ประธานาธิบดีแห่งสาธารณรัฐฟินแลนด์ ((อังกฤษ))
13. ↑ ผลการเลือกตั้งทั่วไปปี 2550 YLE.fi ((อังกฤษ))
14. ↑ Lakes in Finland สถาบันสิ่งแวดล้อมฟินแลนด์ ((อังกฤษ))
15. ↑ ข้อมูลสิ่งแวดล้อมและทรัพยากรธรรมชาติ สำนักงานสถิติฟินแลนด์ ((อังกฤษ))
16. ↑ ภูมิอากาศประเทศฟินแลนด์ Virtual Finland ((อังกฤษ))
17. ↑ Finland in the World Economy กระทรวงการต่างประเทศฟินแลนด์ ((อังกฤษ))
18. ↑ 18.0 18.1 Finland First in Global Competitiveness Report 2005-2006 BSKR ((อังกฤษ))
19. ↑ A country that innovates Virtual Finland ((อังกฤษ))
20. ↑ 20.0 20.1 ข้อมูลการคมนาคม สำนักงานสถิติฟินแลนด์ ((อังกฤษ))
21. ↑ Kirkon väestötilastot tarkentuneet - Suomalaisista 82,4 prosenttia kuuluu luterilaiseen kirkkoon คริสตจักรเอวาเจลิคัลลูเธอรันแห่งฟินแลนด์ ((ฟินแลนด์))
22. ↑ รายงานเสรีภาพทางศาสนาสากล 2547 กระทรวงการต่างประเทศสหรัฐอเมริกา ((อังกฤษ))
23. ↑ คะแนนเฉลี่ย PISA 2003 โออีซีดี ((อังกฤษ))
24. ↑ รายงานความสามารถในการแข่งขันประเทศฟินแลนด์ เวิลด์อิโคโนมิกฟอรัม ((อังกฤษ))
25. ↑ ซาวน่าแบบฟินแลนด์ A-Sauna.com ((อังกฤษ))
26. ↑ 26.0 26.1 อาหารฟินแลนด์ องค์กรความร่วมมือจีน-ฟินแลนด์ ((อังกฤษ))
27. ↑ ศาสตร์การทำอาหารของฟินแลนด์ Virtual Finland ((อังกฤษ))
28. ↑ Finland celebrates Eurovision win บีบีซีนิวส์ 21 พฤษภาคม 2549 ((อังกฤษ))
29. ↑ Introduction to the game Pesäpalloliitto ((อังกฤษ))
30. ↑ On sport in Finland Virtual Finland ((อังกฤษ))
31. ↑ รายงานเสรีภาพสื่อ 2006 รีพอร์ตเตอรส์วิทเอาต์บอร์เดอรส์ ((อังกฤษ))
32. ↑ ดัชนีการปลอดคอร์รัปชั่น 2006 แทรนส์แพเรนซีอินเตอร์เนชันแนล ((อังกฤษ))
33. ↑ ข้อมูลประเทศฟินแลนด์ เวิลด์ออดิต ((อังกฤษ))
34. ↑ สวิตเซอร์แลนด์ ฟินแลนด์ และ สวีเดน ติด 3 อันดับแรกประเทศที่มีขีดความสามารถในการแข่งขันสูงที่สุดในโลก ThaiEurope.net 27 กันยายน 2549
35. ↑ Finland ranks second in global competitiveness Tekes ((อังกฤษ))

## [แก้] แหล่งข้อมูลอื่น

คุณสามารถหาข้อมูลเกี่ยวกับ ประเทศฟินแลนด์ ได้โดยค้นหาจาก โครงการพี่น้อง ของวิกิพีเดีย:

หาความหมาย จากพจนานุกรม
หนังสือ จากวิกิตำรา
คำคม จากวิกิคำคม
ต้นแหล่งเอกสาร จากวิกิซอร์ซ
ภาพและสื่อ จากคอมมอนส์
เนื้อหาข่าว จากวิกิข่าว

ฟลิคเกอร์ มีรูปภาพเกี่ยวกับ:
ประเทศฟินแลนด์
วิกิท่องเที่ยว มีไกด์ท่องเที่ยวภาษาอังกฤษของ:
Finland

- โดยสังเขป
  - ข้อมูลประเทศฟินแลนด์จากเว็บไซต์กระทรวงการต่างประเทศ ประเทศไทย
  - ข้อมูลประเทศฟินแลนด์จากเวิลด์แฟกต์บุก เว็บไซต์ซีไอเอ สหรัฐอเมริกา ((อังกฤษ))
  - ข้อมูลประเทศฟินแลนด์จากเว็บไซต์สารานุกรมบริทานิกา ((อังกฤษ))
  - Virtual Finland จัดทำโดยกระทรวงการต่างประเทศ ประเทศฟินแลนด์ ((อังกฤษ))
- รัฐบาล
  - เว็บไซต์ทางการของรัฐบาลฟินแลนด์ ((อังกฤษ))
  - เว็บไซต์ทางการของประธานาธิบดีแห่งสาธารณรัฐฟินแลนด์ ((อังกฤษ))
  - เว็บไซต์ทางการของรัฐสภาฟินแลนด์ ((อังกฤษ))
  - เว็บไซต์ทางการของกระทรวงการต่างประเทศ ประเทศฟินแลนด์ ((อังกฤษ))
  - เว็บไซต์เฉลิมฉลองครบรอบ 100 ปีรัฐสภา ((อังกฤษ))

ด • พ • ก
ประเทศในทวีปยุโรป

กรีซ · โครเอเชีย · จอร์เจีย1 · สาธารณรัฐเช็ก · ซานมารีโน · เซอร์เบีย · ไซปรัส1 · เดนมาร์ก · ตุรกี2 · นอร์เวย์ · เนเธอร์แลนด์ · บอสเนียและเฮอร์เซโกวีนา · บัลแกเรีย · เบลเยียม · เบลารุส · โปรตุเกส · โปแลนด์ · ฝรั่งเศส · ฟินแลนด์ · มอนเตเนโกร · มอลโดวา · มอลตา · มาซิโดเนีย · โมนาโก · ยูเครน · เยอรมนี · รัสเซีย2 · โรมาเนีย · ลักเซมเบิร์ก · ลัตเวีย · ลิกเตนสไตน์ · ลิทัวเนีย · นครรัฐวาติกัน · สเปน · สโลวาเกีย · สโลวีเนีย · สวิตเซอร์แลนด์ · สวีเดน · สหราชอาณาจักร · ออสเตรีย · อันดอร์รา · อาเซอร์ไบจาน1 · อาร์เมเนีย1 · อิตาลี · เอสโตเนีย · แอลเบเนีย · ไอซ์แลนด์ · ไอร์แลนด์ · ฮังการี

1. ทางภูมิศาสตร์อยู่ในทวีปเอเชีย แต่มักถูกจัดอยู่ในทวีปยุโรป เนื่องจากมีวัฒนธรรมที่คล้ายคลึงกัน; 2. มีพื้นที่ทั้งในทวีปยุโรปและในทวีปเอเชีย

ด • พ • ก
คณะมนตรีนอร์ดิก

เดนมาร์ก • นอร์เวย์ • ฟินแลนด์ • สวีเดน • ไอซ์แลนด์

สมาชิกร่วม: กรีนแลนด์ • หมู่เกาะแฟโร • หมู่เกาะโอลันด์

ด • พ • ก
ประเทศสมาชิกและประเทศที่จะเข้าร่วมใน สหภาพยุโรป

กรีซ · สาธารณรัฐเช็ก · ไซปรัส · เดนมาร์ก · เนเธอร์แลนด์ · บัลแกเรีย · เบลเยียม · โปแลนด์ · โปรตุเกส · ฝรั่งเศส · ฟินแลนด์ · มอลตา · เยอรมนี · โรมาเนีย · ลัตเวีย · ลิทัวเนีย · ลักเซมเบิร์ก · สวีเดน · สหราชอาณาจักร · สเปน · สโลวาเกีย · สโลวีเนีย · ออสเตรีย · อิตาลี · เอสโตเนีย · ไอร์แลนด์ · ฮังการี
ประเทศที่สมัครเข้าร่วม - โครเอเชีย · ตุรกี · มาซิโดเนีย · แอลเบเนีย · บอสเนียและเฮอร์เซโกวีนา · มอนเตเนโกร · เซอร์เบีย

ดึงข้อมูลจาก "http://th.wikipedia.org../../../%E0%B8%9B/%E0%B8%A3/%E0%B8%B0/%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B8%9F%E0%B8%B4%E0%B8%99%E0%B9%81%E0%B8%A5%E0%B8%99%E0%B8%94%E0%B9%8C.html".

หมวดหมู่: ประเทศฟินแลนด์

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Afrikaans
- Alemannisch
- አማርኛ
- Aragonés
- Anglo Saxon
- العربية
- ܐܪܡܝܐ
- Asturianu
- Azərbaycan
- Boarisch
- Български
- বাংলা
- Brezhoneg
- Bosanski
- Català
- Нохчийн
- Česky
- Kaszëbsczi
- Чăвашла
- Cymraeg
- Dansk
- Deutsch
- Zazaki
- Eʋegbe
- Ελληνικά
- English
- Esperanto
- Español
- Eesti
- Euskara
- فارسی
- Suomi
- Võro
- Føroyskt
- Français
- Arpitan
- Frysk
- Gaeilge
- Gàidhlig
- Galego
- 𐌲𐌿𐍄𐌹𐍃𐌺
- Gaelg
- Hawai`i
- עברית
- हिन्दी
- Hrvatski
- Hornjoserbsce
- Krèyol ayisyen
- Magyar
- Հայերեն
- Interlingua
- Bahasa Indonesia
- Ilokano
- Ido
- Íslenska
- Italiano
- 日本語
- ქართული
- Қазақша
- 한국어
- Kurdî / كوردي
- Kernewek
- Latina
- Lëtzebuergesch
- Limburgs
- Lietuvių
- Latviešu
- Македонски
- मराठी
- Bahasa Melayu
- Ekakairũ Naoero
- Plattdüütsch
- Nedersaksisch
- नेपाली
- Nederlands
- ‪Norsk (nynorsk)‬
- ‪Norsk (bokmål)‬
- Novial
- Nouormand
- Occitan
- Иронау
- Kapampangan
- Polski
- Piemontèis
- پښتو
- Português
- Runa Simi
- Romani
- Română
- Armâneashti
- Русский
- Сибирской
- Sicilianu
- Scots
- Sámegiella
- Srpskohrvatski / Српскохрватски
- Simple English
- Slovenčina
- Slovenščina
- Shqip
- Српски / Srpski
- Svenska
- Kiswahili
- தமிழ்
- Tetun
- Тоҷикӣ
- Tagalog
- Tok Pisin
- Türkçe
- Tatarça
- Удмурт
- Oyghurque
- Українська
- Vèneto
- Tiếng Việt
- Volapük
- Walon
- Winaray
- ייִדיש
- 中文
- Bân-lâm-gú
- 粵語